กองทุนเกาหลีนครหลวงไทยชูจ่าย1.40-2.35%
บลจ.นครหลวงไทย เสนอขายกองทุนบอนด์เกาหลี 2 กอง&nbsp;อายุ 16 เดือน ผลตอบแทนประมาณ 2.35%&nbsp;และอายุ 6 เดือน รับผลตอบแทนประมาณ 1.40% ต่อปี
10 มี.ค. 2553

บลจ.นครหลวงไทย เสนอขายกองทุนบอนด์เกาหลี 2 กอง อายุ 16 เดือน ผลตอบแทนประมาณ 2.35% และอายุ 6 เดือน รับผลตอบแทนประมาณ 1.40% ต่อปี
นายไตรพิชิต วัฒนวิจิตร ผู้ช่วยกรรมการผู้จัดการ สายงานจัดการลงทุน บริษัทหลักทรัพย์จัดการกองทุน (บลจ.) นครหลวงไทย เปิดเผยว่า บริษัทเปิดเสนอขายกองทุนเพิ่มอีก 2 กองทุน ตั้งแต่วันนี้ - 16 มี.ค. 53 นี้ ได้แก่ 1.กองทุนเปิดนครหลวงไทย ตราสารหนี้ต่างประเทศ 16 เดือน1/10 (NKT FFI16M1/10) อายุโครงการประมาณ 16 เดือน มูลค่าโครงการ 500 ล้านบาท อัตราผลตอบแทนประมาณ 2.35% ต่อปี หลังหักค่าใช้จ่าย 0.50% ต่อปี โดยบริษัทจะทำการรับซื้อคืนหน่วยลงทุนอัตโนมัติเฉพาะผลตอบแทนทุกรอบระยะเวลา 3 เดือนโดยประมาณ และในครั้งสุดท้าย บริษัทจัดการจะรับซื้อคืนจากผลตอบแทนที่ได้รับจากตราสารที่กองทุนลงทุนพร้อมกับเงินลงทุนเริ่มต้นทั้งหมด 
กองทุนจะเน้นลงทุนใน Korea Monetary Stabilization Bond (MSB) และ Korea Treasury Bond (KTB) ซึ่งเป็นตราสารหนี้พันธบัตรรัฐบาลและ/หรือสถาบันการเงินประเทศเกาหลีใต้ ที่ได้รับการจัดอันดับความน่าเชื่อถือของผู้ออกตราสารระยะยาว AA จากสถาบัน Fitch Rating ลงทุนในสัดส่วนประมาณ 100% ของมูลค่าทรัพย์สินสุทธิ เป็นกองทุนตราสารหนี้ระยะยาวที่ให้ผลตอบแทนที่น่าสนใจ
กองทุนเปิดนครหลวงไทย ตราสารหนี้ต่างประเทศ 6 เดือน3/10 (NKT FFI6M3/10) อายุโครงการประมาณ 6 เดือน มูลค่าโครงการ 500 ล้านบาท ด้วยอัตราผลตอบแทนประมาณ 1.40% ต่อปี หลังหักค่าใช้จ่าย 0.45% ต่อปีโดยบริษัทจะทำการรับซื้อคืนหน่วยลงทุนอัตโนมัติครั้งเดียวเมื่อครบกำหนดอายุกองทุน โดยเน้นลงทุนใน Korea Monetary Stabilization Bond (MSB) และ Korea Treasury Bond (KTB) ซึ่งเป็นตราสารหนี้พันธบัตรรัฐบาลและ/หรือสถาบันการเงินประเทศเกาหลีใต้ ที่ได้รับการจัดอันดับความน่าเชื่อถือของผู้ออกตราสารระยะสั้น F-1 จากสถาบัน Fitch Rating ลงทุนในสัดส่วนประมาณ 100% ของมูลค่าทรัพย์สินสุทธิ
ทั้งนี้ กองทุน NKT FFI16M1/10 และกองทุน NKT FFI6M3/10 ได้มีการทำธุรกรรมป้องกันความเสี่ยงจากอัตราแลกเปลี่ยนเต็มจำนวน ลงทุนขั้นต่ำเพียง 2,000 บาท โดยมีราคา 10 บาทต่อหน่วยลงทุน บุคคลธรรมดาไม่ต้องเสียภาษีจากผลตอบแทนที่ได้รับ สำหรับนักลงทุนที่ซื้อกองทุนพันธบัตรเกาหลีใต้ สามารถรับสิทธิซื้อตั๋วแลกเงินของ บริษัท พร็อพเพอร์ตี้ เพอร์เฟค รุ่น PF10806A ครบกำหนดวันที่ 6 ส.ค.53
สำหรับนักลงทุนที่ไม่อยากพลาดโอกาสการลงทุน สามารถเข้าใช้บริการ Smart Click ซึ่งเป็นบริการที่สามารถเข้ามา ซื้อ ขาย สับเปลี่ยนหน่วยลงทุนได้ตลอด 24 ชั่วโมง บนเว็บไซด์ www.sci-asset.com โดยสามารถหักบัญชีเงินฝากธนาคารได้ถึง 5 ธนาคาร ได้แก่ ธ.นครหลวงไทย, ธ.กสิกรไทย, ธ.ไทยพาณิชย์, ธ.กรุงเทพ และธ.กรุงศรีอยุธยา